Pia Kjærsgaard (DF), 2000-11-23:
Når Dansk Folkeparti har rejst denne forespørgsel, er det naturligvis for at prøve at finde ud af, hvad regeringens - den samlede regerings - politik er på udlændingeområdet.
Det kan godt være svært, fordi der har været mange forskellige udtalelser, specielt her igennem sommeren, om denne sag; alt afhængig af, hvem der udtaler sig, kommer der forskellige udtalelser.
Derfor synes vi, at befolkningen har et berettiget krav på at få at vide: Hvad mener egentlig regeringen i udlændingepolitikken, og hvilke konkrete initiativer kommer der på området?
meget klart om nogle punkter.
Indenrigsministeren har sagt, at de kriminelle asylansøgere ikke skal have lov at opholde sig i Danmark længere end højst nødvendigt, og at de, mens sagsbehandlingen foregår, helst skal opholde sig på en øde ø.
Og indenrigsministeren har fastslået, at hun ikke vil leve med et multikulturelt samfund, hvor kulturerne er sidestillede.
Endelig har ministeren ønsket en undersøgelse
af, hvor mange indvandrere og efterkommere Danmark vil rumme i løbet af de næste 20 år.
Herudover har Socialdemokratiets indvandrer- og flygtningeudvalg slået til lyd for en ændring af de internationale konventioner om flygtninge og menneskerettigheder.
Udvalgets formand, hr. Henning Hjorth Jensen, har direkte sagt, at konventionerne har fungeret som et hold kæft-bolsje for en lang række initiativer.
Dansk Folkeparti kan selvfølgelig være meget enig med indenrigsministeren og meget enig med hr. Henning Hjorth Jensen.
Der er nemlig behov for, at vi får strammet loven, og der er også behov for, at vi får set nærmere på de internationale konventioner på området.
Dansk Folkeparti har en mistanke om, at konventionerne i et stort omfang er forældede, fordi de er forfattede i en tid, hvor forholdene var helt anderledes, end de er nu.
Både udtalelserne fra indenrigsministeren og fra hr. Henning Hjorth Jensen har vakt røre i de to regeringspartier.
De Radikale truer sådan indimellem med at forlade regeringen, hvis forslagene bliver gennemført, og fru Dorte Bennedsen har sagt, at man ikke bare sådan kan sende folk ud på en øde ø.
Der er noget forvirring.
Og statsministeren?
Jamen han har været temmelig tavs.
Derfor ved folk ikke rigtig noget om, hvad der i dag er regeringens politik på udlændingeområdet.
Det forventer Dansk Folkeparti så at vi får et svar på under denne her forespørgselsdebat.
Vi vil godt have at vide
og høre fra indenrigsministeren, om hun kan levere varen, for det er jo i virkeligheden det, der er tale om.
Der er ingen tvivl om, at ministeren blev sat på en post, hvor der nu skulle vises nogle resultater; nok så meget i forhold til, hvad socialdemokratiske vælgere mener i forhold til den politik, som Socialdemokratiet har ført på området.
Men vi andre må så forvente, at de resultater også kommer i form af, at der sker nogle ændringer i forhold til gældende lovgivning.
Jeg synes, at Folketinget må vide, hvilke initiativer regeringen vil iværksætte på udlændingeområdet og da bestemt også, når det drejer sig om kriminelle udlændinge, men ikke alene det.
Jeg vil godt forvente, at der som svar på denne her forespørgselsdebat kommer en redegørelse fra ministeren
om, om hun vil stramme lovgivningen, så den lever op til den debat, der har været, og de forventninger, som det er min tro at danskerne har til at de ansvarlige politikere lever op til. Besvarelse